בעקבות עבירות קשות על חוקי הפיירפליי הפיננסי של אופ"א, הסיטיזנס לא יוכלו לקחת חלק בצ'מפיונס בשתי העונות הבאות ובנוסף נקנסו ב-30 מיליון אירו. בסיטי תקפו: "נפנה לשיפוט אובייקטיבי שיוכיח שאנו זכאים"
ynet ספורטפורסם: 14.02.20 , 20:35
רעידת אדמה בכדורגל העולמי. אלופת אנגליה בשנתיים האחרונות, מנצ'סטר סיטי, הושעתה הערב (שישי) לשנתיים מליגת האלופות, ובנוסף נקנסה ב-30 מיליון אירו על ידי אופ"א בעקבות שורה של עבירות על חוקי הפיירפליי הפיננסי של אופ"א.
החומרה של העונש מבהירה כמה חמורות ההפרות של התקנון והחוקים שסיטי עברה עליהם. למעשה, הקבוצה נמצאה אשמה בניפוח הכנסות של ספונסרים ודיווחים כוזבים על הכנסות.
עונש חסר תקדים ומכה קשה לסיטי(צילום: EPA)
העונש הגיע לאחר חקירה ארוכה שהחלה בעקבות הדלפות של תכתובות מייל ומסמכים על ידי המגזין הגרמני "דר שפיגל" בנובמבר 2018.
אותם מסמכים ותכתובות מייל הראו איך בעלי מנצ'סטר סיטי, השייח מנסור, מימן למעשה בעצמו את נותנת החסות העיקרית שהתנוססה על החולצות של שחקני הקבוצה, האצטדיון והאקדמיה – חברת התעופה של אבו דאבי, איתיחאד, בסך 80 מיליון אירו לשנה. באחד מהמיילים נכתב כי רק 9.5 מיליון אירו מהסכום מומנו בעונת 2015/16 על ידי חברת התעופה עצמה, פחות מ-12 אחוז מהסכום הכולל.
ה-FFP (הגוף האחראי על הפיירפליי הפיננסי) נוסד ב-2011 על ידי פיפ"א במטרה לעודד מועדוני כדורגל באירופה לא להוציא סכומים מוגזמים על שכר של שחקנים, כשהייתה הגבלה לסכום שבעלי הקבוצות יכולים להוציא מכספם כדי לכסות על הפסדים. החסויות מעלות את ההכנסות ולכן את הסכום שמועדונים יכולים להוציא תחת התקנון. למעשה הפעולות שעשה שייח מנסור והעובדה שמימן מכספו את החסות הביאה להאשמות לפיהן הוא ניסה להונות את אופ"א והתקנות שקבעה.
לאורך כל החקירה, סיטי טענה שלא עברה על שום תקנה או חוק ואף תקפה את "דר שפיגל" על כך שהמידע והחומרים שהגיעו לידיו יצאו מהקשרם. עוד נמסר מסיטי בחודש מאי האחרון שהם היו "בני ערובה" במהלך כל התהליך.
ב"אינדיפנדנט" חשפו שסיטי ככל הנראה ביצעה עבירות דומות גם בפרמייר-ליג, וצפויה להיענש גם בהפחתת נקודות משמעותית.
"נפנה לשיפוט אובייקטיבי שיוכיח שאנו זכאים"
"אנו מאוכזבים, אך לא מופתעים מההודעה של אופ"א", נכתב בהודעה הרשמית של סיטי. "המועדון תמיד קיווה לגוף ותהליך עצמאיים שיבחנו אובייקטיבית את הראיות שהצגנו, שמוכיחות את הטענות שלנו ואת העובדה שאנו זכאים".
בסיטי דחו את ההאשמות. פפ גווארדיולה(צילום: EPA)
בדצמבר 2018, החוקר הראשי של אופ"א פירסם באופן פומבי את התוצאה והסנקציות שהוא מתכוון
לתת למנצ'סטר סיטי, לפני שכל החקירה אפילו החלה. ההליך היה פגום והודלף לאורך כל הדרך ולא היה הרבה ספק לתוצאה שתהיה בסופו. המועדון התלונן באופן רשמי לגוף המשמעתי של אופ"א, תלונה שאושרה על ידי פסק דין של CAS.
בפשטות, זה מקרה שהתקבל על ידי אופ"א, נתבע על ידי אופ"א ונשפט על ידי אופ"א. אחרי שכל ההליך הזה הסתיים, המועדון יכול לפנות לשיפוט אובייקטיבי מהר ככל האפשר ויחל בהקדם בהליך בבית הדין לערעורי ספורט".